एक अनुमान के मुताबिक आज हर 10 में से एक भारतीय डायबिटीज़ की बीमारी से पीड़ित है. इसलिए ऐसे समय में आपके लिए बहुत जरूरी हो जाता है इसके बीमारी के बारे में जानना और इससे बचाव के तरीकों को जानना. बता दें कि शरीर में इंसुलिन की कमी से डायबिटीज होता है. हमारे शरीर में पाचन तंत्र के नीचे बाईं ओर एक ग्रंथि होती है, जिसे पैंक्रियाज ग्रंथि कहा जाता है. इसके कुछ विशेष कोष इंसुलिन नामक द्रव्य पैदा करते हैं. जब खाया गया भोजन पचकर रक्त में घुल जाता है तो शरीर में मौजूद खून में शुगर की मात्रा बढ़ जाती है लेकिन इंसुलिन बढ़ी हुई शुगर को कंट्रोल करता है जिससे खून में शुगर की मात्रा ज्यादा नहीं बढ़ पाती. लेकिन जब इंसुलिन के स्राव में कमी आती है तब खून में शुगर की मात्रा बढ़ जाती है. इसे ही डायबिटीज़ की बीमारी कहा जाता है.